Havaijilainen ateria
**Havaijilainen keittiö** on nykymuodossaan sekoitus polynesialaisia, japanilaisia, filippiiniläisiä ja yhdysvaltalaisia keittiöitä.

Raaka-aineita
-------------

Ennen eurooppalaisten saapumista havaijilaista ruokakulttuuria hallitsi polynesialainen ruokakulttuuri, jonka perusraaka-aine on ympäri Tyyntämerta taaro (havaijiksi *kalo*). Taaro oli ruuan lisäksi myös lääkekasvi. Sekä kasvin lehdet että mukulat ovat syötäviä, ja ovat erinomaisia vitamiinien ja proteinin lähteitä. Taaron kasvattaminen vaatii kuitenkin melko suuria määriä vettä. Muita perinteisiä raaka-aineita ovat olleet myös bataatti, kookosmaito ja ananas.

Yksi perinteikkäimmistä mausteista on merisuolasta tehty mauste ‘inamona, johon lisätään myös paahdettuja kukui-pähkinöitä ja/tai kuivattua merilevää. ‘Inamonaa käytetään lihan ja kalan maustamiseen.

Toisen maailmansodan jäljiltä Hormel-yrityksen valmistama Spam on noussut yhdeksi Havaijin ikonisimmista raaka-aineista. Havaijilla syödään enemmän Spamia kuin missään toisessa osavaltiossa asukasta kohden. Vuonna 2016 Havaijilla, jonka asukasluku oli 1,42 miljoonaa, syötiin 7 miljoonaa tölkkiä Spamia. Tuotteen suosioon vaikuttaa mm. sen hyvä säilyvyys trooppisessa ilmastossa.

Kala on suosittua Havaijilla paitsi saarten oman maantieteen vuoksi, myös siksi että kala on suosittu raaka-aine japanilaisessa keittiössä. Japanin tavoin myös Havaijilla syödään raakaa kalaa sekä sushin että sashimin muodossa. Havaijin vesistä nousee monenlaisia kaloja, joita käytetään ruokana, joista suosituimmat ovat tonnikaloja kuten boniitti (havaijiksi *aku*), keltaevätonnikala (havaijiksi *ahi*) ja valkotonnikala (havaijiksi *tombo*).

Ruokalajeja
-----------

Yksi Havaijin tunnetuimmista ruokalajeista on ns. lautaslounas (engl. *Plate lunch*, havaijiksi *Pā mea ʻai*), joka sai alkunsa 1800-luvulla, kun sokeri- ja ananasplantaaseilla työskentelevät ulkomaalaiset alkoivat kokoamaan tähteistä itselleen lounaita töihin ennemmin kuin syömään amerikkalaisten tarjoamia voileipiä. Ruokalajiin kuuluu perinteisesti kaksi kauhallista riisiä, makaronisalaattia ja jotain lihaa tai kalaa saatavuudesta riippuen. Mikäli näitä on kaksi, ruokalajia kutsutaan nimellä *mixed plate*.

Poi valmistetaan taaron mukuloista muhentamalla ja höyrystämällä. Kyseessä on havaijilainen, ja ylipäätänsä polynesialainen, perusruoka. Toisin kuin vaikkapa Samoalla ja Tahitilla, Havaijilla poin sekaan ei yleensä lisätä banaania tai kookosmaitoa, vaan havaijilainen on poi on melko mauton lisäke.

| Ruokalaji | Kuvaus | Kuva | Lähde |
| --- | --- | --- | --- |
| Poke | Kuutioitua raakaa keltaevätonnikalaa, jonka päälle on ripoteltu ‘inamoana, seesamiöljyä, soijakastiketta, chiliä |  |  |
| Spam musubi | Paistettua Spamia käärittynä sushin tavoin riisiin ja merilevään |  |  |
| Loco moco | Riisiä, hampurilaispihvi, paistettu kananmuna ja BBQ-kastiketta |  |  |
| Laulau | Possua, kanaa ja/tai voikaloja sekä mausteita käärittynä taarolehtiin, jossa ne paahdetaan. Syödään riisin tai poin kanssa. |  |  |
| Kālua-possu | Banaanin tai tin lehtiin kääritty kokonainen possu, joka maustetaan pelkällä suolalla ja kypsennetään hitaasti maakuopassa kuumennetuilla laavakivillä. |  |  |
| Saimin | Nuudelikeitto, jonka liemi on kirkasta. Lisänä Spamia, kinkkua, kanaa tai katkarapuja. Lisäksi keittoon kuuluu sipulia. |  |  |

Juomat
------

Havaijin tunnetuin panimo lienee Isolla saarella sijaitseva Kona Brewing Company. Muiden polynesialaisten kulttuurien tavoin myös Havaijilla juodaan kavaa. Kavan juomiseen liittyy monenlaisia rituaaleja ja tapoja, joihin liittyy kiinteästi itse kavan valmistus, sillä valmiskavaa ei juurikaan ole saatavilla.

Hanavesi on juomakelpoista Oahun saarella, mutta sotilastukikohtia lukuun ottamatta siihen ei lisätä fluorideja.

Lähteet
-------

1. ↑  Hawaiian Taro, Where to Find it and How to Eat It  2022. Panda Travel. Viitattu 4.7.2022. (englanniksi)
2. ↑  Understanding the Flavors of Hawaiian Cuisine *Kamikoto*. Viitattu 5.7.2022. (englanniksi)
3. ↑  Traditional Inamona  2022. Slow Food Foundation. Viitattu 4.7.2022. (englanniksi)
4. 1 2  In Hawaii, Spam goes with everything  23.11.2014. CBS Sunday Morning. Viitattu 4.7.2022. (englanniksi)
5. ↑  The History Behind Why Hawaiians Are Obsessed With Spam  8.1.2016. Vice. Viitattu 5.7.2022. (englanniksi)
6. ↑  Hawaii Seafood  2022. hawaii-guide.info. Viitattu 4.7.2022. (englanniksi)
7. 1 2 3  10 Most Popular Hawaiian Dishes  27.4.2022. Taste Atlas. Viitattu 4.7.2022. (englanniksi)
8. ↑  A Brief History of the Hawaiian Plate Lunch  12.3.2016. Eater. Viitattu 4.7.2022. (englanniksi)
9. ↑  poi | Definition, Ingredients, & Preparation  2022. Encyclopædia Britannica. Viitattu 4.7.2022. (englanniksi)
10. ↑  Recipe: Make Hawaii-Style Ahi Poke Wherever You Are  17.7.2009. Hawaii Magazine. Viitattu 4.7.2022. (englanniksi)
11. ↑  A Classic Loco Moco  14.7.2020. 'Ono Hawaiian Recipes. Viitattu 4.7.2022. (englanniksi)
12. ↑  Hawaiian Lau Lau  18.11.2019. Onolicious Hawaiʻi. Viitattu 4.7.2022. (englanniksi)
13. ↑  The Kona Brewing Company and Pub  2022. Love Big Island. Viitattu 4.7.2022. (englanniksi)
14. ↑  What is Kava? and Where To Try It?  25.11.2018. Big Island Guide. Viitattu 4.7.2022. (englanniksi)
15. ↑  A History of Kava Tea in Hawaii  20.4.2018. Culture Trip. Viitattu 4.7.2022. (englanniksi)
16. ↑  Can You Drink Tap Water in Waikiki?  2022. Waikiki Beach Stays. Viitattu 4.7.2022. (englanniksi)